정조 23년 · 목
義禁府啓言兵曹佐郞韓始裕原情以爲莫重門禁不能檢飭至有換牌攔入之境不職之罪萬殞難贖云請刑推得情敎以新除之郞官豈卞東西乎容有可恕汰去放送堂上則異於生疏之人推考輕矣以遞差改付標事分付又啓言守門將李潤九原情以爲供職無狀只考有牌莫察換牌昏謬不職之罪萬殞猶輕云請刑推得情敎以令兵判嚴棍懲勵又啓言公州前判官金箕應所供與繡啓相左條件査問該道後更爲議處事命下矣觀此忠淸監司李泰永査啓則以爲可據文簿搜取考閱應問吏鄕反覆盤詰恤典事則春初令不之後謄出關辭曉諭坊曲定送監色搜訪村里各人之招一辭同然且報營之成冊厥數自在受恤之民人所供無差補役廳橫斂事則繡衣所論似指民役廳而本州以孔路劇邑民役浩繁故從民所願設施此廳昨年以歉荒旣不依前收捧則加斂一款恐非可論罷賑宴命妓受錢事則此不過受資之民在外張樂自不給帖而數又零星則不能察飭雖云有失鄙瑣之謗何由而生乎云矣今以道査觀之則春初恤典之曉諭坊曲民庫所捧之歲荒停斂等事與囚供不甚差爽別無更究之端而畢賑宴之妓屬受帖事雖細瑣難免不飭之失請以此照律允之又啓言慶州前營將金魯岳原情以爲渠於甲寅十二月待罪本鎭而不幸値歉上下鎭屬擧皆顑頷目下所見實有朝夕難保之慮鎭將之私賑雖無前例而居民中有世誼親切數三人故相議推移以一千一百金貿得米太租不待公賑精抄飢卒自臘月至四月逐朔分賑民無捐瘠之患伊時事實詳在暗行御史柳畊褒啓中而渠以徑遞所貸錢兩未及畢報後日厚償之意丁寧相約矣今番繡衣査出前後營將所貸之事錢主捧錢次專人來到故零錢三百兩來人處報給云趙��原情以爲渠於丁巳十二月自黃州虞候移拜慶州營將而前在黃州時半年公逋報償無路及到慶州不得不自下稱貸移報黃州姑俟當年秋捧欲爲彌縫矣又値凶荒如干俸廩略備於補賑之資未及周年而徑罷仍作未報之債云所當請刑而曾經都總經歷請竝議處允之又啓言金魯岳則稱貸民錢情雖出於賑飢之計罪難逭於冒法之科今不可以準數畢償有所容貸趙��則身爲官長爲其報債借貸民錢尙不備報誠極痛駭請竝以此照律允之敎以趙��之報債借錢不法甚矣借而不報罪上添罪如許辱朝廷之類不可尋常處之各別嚴加照律以聞又啓言金化縣令金載謙原情以爲故監司沈晉賢喪出之日問議凡節于護喪者則以爲壽衣服與棺材家有前備勢將待其下來後殮棺云壽衣則猶可待來用之而棺板則自此亦可措備故卽於境內廣加搜問又送急足于金城淮陽等地使之求貿矣持訃去人路患輪疾五日乃還而在京棺板不爲運來事到萬分遑急之後始及斫取生松於金城地而用之如是之際自不免襲殮於五六日之久入棺於十餘日之後此實事勢之所使然而渠不能隨事檢飭焉逭重勘云請刑推得情敎以所供亦不敢專事發明臺言未可謂爽實豈不無狀之甚乎嚴加照律以勵頹俗斷不可已爲先議處又啓言金載謙觀其供辭殯殮之過時旣不能發明則初不肯出力顧助自可推知論其所爲殊甚可駭所當仰請勘律而旣有令本道行査狀聞之命請待査啓啓下稟處允之又啓言永川前郡守李秉淳原情以爲還上未捧事則本郡以道內最尤甚捧糴無路至於歲末未捧至爲九千一百九十八石磨勘有限故以未捧實數一一修成冊而狀聞論勘之意馳報於前道臣則謂以不可循例題送云今道臣到營後又以此意論報而與前題無異轉至二月自營門直勘前後道臣之題辭及時道臣直勘文書尙今昭在焉敢誣乎米還單代事則每値荒歲此是嶺邑通行之謬例渠亦從民願果捧代租二千三百八十石零纔已還分以爲待秋還作本色米倉中之穀擧無石子地面布散事則時當四月分賑分還幾至垂畢餘存之穀包不多累朔蹴踏之餘果不無此患未捧還穀春間捧上事則吏奴逋雖値歲後猶或徵捧而及至輪疾大熾之後則仍卽停止靑松移貿錢事則當初請得於營門蓋爲姑先推移經紀賑資待畢賑還克本數仍卽分給計料二千石代錢二千四百兩內除馱價四十兩實在二千三百六十兩或貿賑穀或貿鹽藿果不趁卽分給矣繡衣到郡時有所申飭故卽地拮据二千兩則僅得辦出而三百六十兩則未及準備故二千兩先爲分給而每石以一兩一錢八分合一千六百六十九石價一千九百六十九兩四錢五分一一分給後餘錢三百九十兩五錢五分其後準備欲爲分給而計戶量穀則所給每戶不過升合而已以此零星之物聚民有弊果爲停止擬待來頭結還時同爲分給計料及至今番上來時以結還時依前分給之意申飭於鄕色當初分給時旣以一千六百六十九石價一千九百六十九兩五錢五分已爲計給則尙未準二千石之數矣餘錢三百九十兩零此是無穀中當克之數何可歸之於私用乎繡啓中每石一兩分給之說實是渠之所未知儲置米虛留事則收租案餘米六百九十八石內三百三十三石春等會減一百六十五石已出給未會減其餘二百石零以姑未準捧自歸虛留之科而本郡儲置不足每以常賑租作米待秋捧移錄至若賑饋之疏虞還分之麤劣其敢曰無是而此則身爲命吏死有餘罪有不敢自明災結事則已陳於前供中今不必疊床而尙在官簿則渠之無所容手不待更卞云請刑推得情敎以有一於此罔非不法況現發諸條不能專事發明且莅任未久犯汚如許尤豈不駭痛之甚乎所當嚴訊勘律以懲近來墨倅等而非爲渠也揆以懿親與其家世宥之義容有可屈之一端除刑推爲先以當勘之准律擬啓又啓言時囚罪人李秉淳杖一百收贖告身盡行追奪流三千里定配又五年禁錮私罪施行允之敎以議減一等又啓言慶山前縣令金仁柱口招以爲渠以假都事莫重査官不能差出於曾經侍從堂上守令奉職無狀至登繡啓惶恐震懍比年大無之時當捧各穀爲一萬六千餘石計除營分排二千餘石停退則餘數恰爲一萬四千餘石之多若欲準數督捧則荐飢餘民非但勢難辦納將至於流散之境故果爲加停而仍分未捧而已捧租太之單代錢還之違法雖亦出於爲窮民安堵之策罪固難逭至若加分作爲七十七石事則計其本數分排繼等則非不較量而統分結還數不相適果爲七十七石加數分給故卽爲釐正還作本色則未及覺察之罪在所難免米五十石及租三百石作錢事則果有發賣之事而米五十石則三十二石祭馱價米十八石則官耗租三百石則傳關租剩餘及官耗爲二百二十餘石營作錢七十餘石合爲三百石而營作外二百二十餘石與米五十石皆是官用之物而若欲染指則昨冬捧糴之時倉中執錢何所不可而拖至春間分授吏校使之發賣乎以此穀物將欲補用於賑資矣及當下納之時民間赤立萬無趁期收送之勢故果使吏校分授作錢六百九十五兩則白給民間以備下納其餘添用於賑恤昨年巡營移貿租事則前前道臣爲災民紓力之道謂渠以爲移貿租二千石每石價一兩二錢受去以防民役爲好云聚議民情則莫不樂從以此論報則只以一千石價一千二百兩許之官民還爲狼狽故屢次論報更得五百石每石價一兩一錢式五百五十兩則合得一千五百石價爲一千七百五十兩營門之區劃雖有先後之殊價直不同實爲斑駁且民失防役多有不足故二百八十五兩自備添補合爲二千三十五兩此蓋大同錢之一夫所納九兩之數災歲民力辦納無路則固當準數防給而以其原區劃一千七百五十兩之錢排諸二百二十夫之民夫未滿其數者爲二百八十餘兩故從他添價者爲二百八十五兩也其中分半作牟作租矣去年麥秋收捧時適値空官伊時座首謂以官作牟二百餘石以一兩九錢作錢收置故卽地汰去座首加數九錢還給民間一兩之終爲一兩不言可知則無論年與租其所區處不過爲稱貸民間而以本錢還捧者也顧渠本情則蓋出於爲災民紓力之方而歸之於反弄倉穀之科者實是渠死期將迫之致若有一毫奸情則焉敢飾詐重自陷於欺罔之科云請刑推得情敎以除邑時筵敎何如則何敢犯科乎尤爲無狀從重勘律以聞又啓言金仁柱杖一百收贖告身盡行追奪流三千里定配私罪施行允之敎以功議各減一等又啓言廣州中軍申大觀捉囚林洪使李一龍偸葬委折令該守臣査實狀聞後議處事命下矣觀此廣州留守徐鼎修査啓則以爲本府判官朴彬源發關査問則二月間李一龍父幼學維新呈狀內以爲渠遭母喪欲爲繼葬於本面鶴峴里先塜之下矣本洞居面任林洪及京居秦興福謂渠先塜之礙逼處欲爲禁葬於不當禁之地摘奸公決云故發送鄕所摘奸則李維新新占處距林洪曾祖塜爲四十步距秦興福祖父母塜亦爲四十步而間有起峯坐立俱不見云庶人墳塜之無步數載在法典則階砌下四十步坐立不見之地冒法禁葬極爲頑濫更無敢禁葬之意嚴飭退送矣李維新營葬次破土之後林洪潛自虛葬於李維新新占處欲爲藉此禁葬云林洪之不有官決又爲虛葬於他人營葬處者民習可駭三月二十五日捉囚林洪使之掘去其虛葬矣四月初一日虛葬之塜已爲掘去云故林洪卽爲放送而厥後兩隻更無起訟之事判官以支勅事二月二十三日出往站所三月初九日還官而林洪捉囚在於三月二十五日判官在官之時則秦興福所謂三月二十五日空官時中軍替當捉囚之說節節爽實大抵此訟終始判官朴彬源聽理決折中軍申大觀元無干涉之事云矣申大觀則觀於査啓別無可罪之端放送而秦興福則變幻事實構誣官長已極痛駭且於廟堂査問之下一辭粧撰致煩天聽萬萬痛惡其在懲頑俗杜後弊之道不可尋常處之請令該曹照法嚴繩敎以依粘目施行向於憫旱也伸枉審菀之擧付之廟堂者意在於下民知畏或勝於令京兆刑曹訪問直啓矣猥雜反甚如秦興福者瞞訴大臣之擧民習可惡各別嚴治以存堂陛之意分付該曹